סמל נבחרת צ'ילה בעבר
**נבחרת צ'ילה בכדורגל** היא נבחרת הכדורגל הלאומית של צ'ילה. הדירוג הנוכחי של נבחרת צ'ילה ברשימת הדירוג של פיפ"א, הוא המקום ה-42 בעולם, נכון ל-15 בפברואר 2024; הניקוד הוא 1,489.82 - עלייה של 2 נקודות לעומת ניקוד קודם. דירוג השיא 3 נמדד לראשונה באפריל 2016, והדירוג הנמוך ביותר 84 נמדד לראשונה בדצמבר 2002.

הישגה הטוב ביותר של נבחרת צ'ילה בגביע העולם בכדורגל היה במונדיאל 1962, כשצ'ילה אירחה את הטורניר, וסיימה במקום השלישי. במשחק על המקום השלישי ניצחה צ'ילה את יוגוסלביה בתוצאה 1:0.

בתאריך 4 ביולי 2015 זכתה צ'ילה בקופה אמריקה בפעם הראשונה בתולדותיה. צ'ילה זכתה בקופה אמריקה 2016 בפעם השנייה ברציפות.

היסטוריה
--------

### שנים ראשונות

התאחדות הכדורגל של צ'ילה היא התאחדות הכדורגל השנייה שנוסדה ביבשת דרום אמריקה. היא נוסדה בוולפראיסו ב-19 ביוני 1895. צ'ילה היא אחת מארבע ההתאחדויות המייסדות של CONMEBOL, קונפדרציית הכדורגל של דרום אמריקה, יחד עם ברזיל, ארגנטינה ואורוגוואי. 4 הנבחרות התמודדו באליפות דרום אמריקה הראשונה, שמאוחר יותר נקראה קופה אמריקה, בשנת 1916. בשנת 1920 אירחה צ'ילה לראשונה את הטורניר. בשנת 1926 אירחה צ'ילה את הטורניר בפעם השנייה והשיגה את ניצחונה הראשון בטורניר אחרי 19 משחקים, 1-7 על בוליביה. במהלך המשחק הבקיעה צ'ילה את השער הראשון בתולדות הקופה אמריקה שהובקע מבעיטת קרן. צ'ילה סיימה את הטורניר במקום השלישי.

### מונדיאל 1930

צ'ילה הוזמנה להשתתף בטורניר גמר גביע העולם הראשון, מונדיאל 1930. במשחקה הראשון בשלב הבתים הביסה צ'ילה את מקסיקו 0-3 ולאחר מכן ניצחה את צרפת 0-1. במשחק מכריע על העלייה לשלב הבא הפסידה צ'ילה לארגנטינה 3-1. צ'ילה פרשה ממוקדמות שני הטורנירים הבאים. בשנות הארבעים, אירחה צ'ילה את קופה אמריקה 1941 ואת קופה אמריקה 1945. בשניהם סיימה במקום השלישי.

### מונדיאל 1950

צ'ילה הייתה אמורה להתמודד במוקדמות מונדיאל 1950, לראשונה בתולדותיה, אך לבסוף העפילה אוטומטית לטורניר הגמר בעקבות פרישתה של ארגנטינה. בטורניר הגמר הודחה בשלב הבתים לאחר שהפסידה לאנגליה ולספרד והביסה את ארצות הברית.  

צ'ילה השתתפה לראשונה במוקדמות מונדיאל 1954, אך הפסידה בכל משחקיה לפרגוואי וברזיל ולא העפילה לטורניר הגמר. שנה לאחר מכן, אירחה צ'ילה את קופה אמריקה 1955 והגיעה להישג השיא שלה, נכון לאותה תקופה, כאשר סיימה במקום השני אחרי ארגנטינה כאשר במשחק האחרון והמכריע הפסידה צ'ילה לארגנטינה 1-0. שנה אחר כך שיחזרה צ'ילה את ההישג כאשר סיימה במקום השני, לראשונה בטורניר שנערך מחוץ לצ'ילה, בקופה אמריקה 1956 שנערך באורוגוואי.  

למרות הישגים אלו, צ'ילה שוב לא הצליחה להעפיל למונדיאל 1958 כאשר סיימה אחרונה בטורניר המוקדמות אחרי ארגנטינה ובוליביה.

### מונדיאל 1962

צ'ילה נבחרה לארח את מונדיאל 1962 והפכה בכך למדינה הדרום אמריקנית השלישית המארחת את טורניר גמר גביע העולם, אחרי אורוגוואי וברזיל.   

במשחקה הראשון בטורניר בשלב הבתים נקלעה צ'ילה לפיגור מוקדם מול שווייץ כבר בדקה השישית, אך הפכה את התוצאה ל-1-3 מצמד של לאונל סאנצ'ס ושער נוסף של חיימה רמירז. במשחקה השני ניצחה צ'ילה את איטליה 0-2 במשחק אלים שזכה לכינוי הקרב על סנטיאגו משערים של רמירז וחורחה טורו ובכך הבטיחה את עלייתה לרבע הגמר. במשחק על המקום הראשון בבית הפסידה צ'ילה לגרמניה 2-0 והעפילה לרבע הגמר מהמקום השני בבית. ברבע הגמר ניצחה צ'ילה את ברית המועצות, אלופת אירופה, 1-2 משערים של סאנצ'ס ואלדיו רוחאס. בחצי הגמר הפסידה צ'ילה לאלופה שבדרך ברזיל 4-2. במשחק על המקום השלישי ניצחה צ'ילה את יוגוסלביה 0-1 משער של רוחאס ובכך זכתה להישג הגדול בתולדותיה, מקום שלישי בגביע העולם. לאונל סאנצ'ס סיים כמלך השערים בטורניר עם 4 שערים, בצוותא עם 5 שחקנים נוספים.

### מונדיאל 1966

צ'ילה הצליחה להעפיל לראשונה בתולדותיה מטורניר המוקדמות למונדיאל 1966 לאחר שסיימה את הבית המוקדם במקום הראשון יחד עם אקוודור ולפני קולומביה. בעקבות השוויון בין שתי הנבחרות נקבע משחק מכריע על ההעפלה למונדיאל בין צ'ילה לאקוודור שנערך במקום נייטרלי, פרו, ובו ניצחה צ'ילה 1-2. בטורניר הגמר אכזבה צ'ילה כשהפסידה לאיטליה, שגמלה לה על ההפסד במונדיאל הקודם, סיימה בתיקו עם צפון קוריאה, והפסידה לברית המועצות, שאף היא גמלה לה על ההדחה בטורניר הקודם. צ'ילה סיימה במקום האחרון בבית ולא העפילה לרבע הגמר.

### מונדיאל 1974

צ'ילה העפילה למונדיאל 1974 ושוב הודחה בשלב הבתים, כאשר פעם נוספת היא לא מנצחת אף אחד ממשחקיה בטורניר. צ'ילה הפסידה למארחת והאלופה שבדרך, מערב גרמניה 1-0 ולאחר מכן סיימה בתיקו 1-1 עם מזרח גרמניה ובתיקו 0-0 עם אוסטרליה. צ'ילה סיימה שלישית בבית ולא העפילה לשלב הבא.  

בקופה אמריקה 1979 סיימה צ'ילה בפעם השלישית במקום השני. בטורניר, שנערך בשיטת משחקי בית וחוץ, התמודדה צ'ילה בגמר מול פרגוואי. לאחר שהובסה 3-0 בפרגוואי, ניצחה צ'ילה במשחק הגומלין בביתה 0-1 ונערך משחק מכריע על האליפות בבואנוס איירס, ארגנטינה, אותו הייתה חייבת לנצח על מנת לזכות בטורניר. המשחק הסתיים בתיקו 0-0 אחרי הארכה ובעקבותיו זכתה פרגוואי בטורניר.

### מונדיאל 1982

מונדיאל 1982 היה הגרוע בתולדות צ'ילה לאחר שהפסידה בכל משחקיה לאוסטריה, מערב גרמניה ואלג'יריה. בקופה אמריקה 1987 הגיעה צ'ילה למשחק הגמר, אך הפסידה לאורוגוואי 1-0 ובכך סיימה במקום השני בפעם הרביעית בתולדותיה.

### השעיה ממונדיאל 1990 ומונדיאל 1994

ב-3 בספטמבר 1989, במהלך מוקדמות מונדיאל 1990, שיחקה נבחרת צ'ילה נגד ברזיל באצטדיון המרקנה במשחק מכריע, שבו הפסד של צ'ילה היה מחסל את סיכויה להעפיל לטורניר. בדקה ה-67 של המשחק, בעת שברזיל הובילה 1:0, נפל שוער נבחרת צ'ילה רוברטו "קונדור" רוז'אס לכר הדשא, לאחר שכביכול נפצע במצחו מזיקוק שנזרק לעברו מהקהל, שגרם לאזור רחבת השער להיות מלאה בעשן.
אחרי שרוז'אס פונה מהמגרש, סירבו שחקני נבחרת צ'ילה ומאמנם לחזור להמשיך את המשחק, בטענה שלא בטוח לשחק בתנאים אלה. בסופו של דבר, לא חזרו הקבוצות להמשיך את המשחק.

לאחר שצפו בווידאו של המשחק, הבחינו אנשי פיפ"א שהזיקוק כלל לא נגע ברוז'אס, שלמעשה ביים פציעה, והעניקו על כך ניצחון טכני 2:0 לברזיל. כעונש הורחקה צ'ילה מהטורניר, וממוקדמות מונדיאל 1994, ורוז'אס הורחק ממגרשי הכדורגל לעד (השוער קיבל חנינה בשנת 2001).

### מונדיאל 1998

צ'ילה שבה להשתתף במוקדמות גביע העולם בכדורגל לקראת מונדיאל 1998, שאליו העפילה. צ'ילה סיימה את משחקה הראשון בבית בתיקו 2-2 עם איטליה כאשר מרסלו סאלאס מבקיע צמד לצ'ילה ואיטליה משווה 6 דקות לסיום. לאחר מכן סיימה בתיקו 1-1 עם אוסטריה, כאשר שוב סאלאס מבקיע לצ'ילה והאוסטרים משווים שתי דקות בתוך תוספת הזמן. במשחקה האחרון בבית סיימה צ'ילה בתיקו 1-1 עם קמרון והעפילה לשמינית הגמר מהמקום השני בבית לאחר שסיימה את כל משחקיה בתיקו. זו הייתה הפעם הראשונה מאז מונדיאל 1962 שבה צ'ילה עוברת את שלב הבתים. בשמינית הגמר הפסידה צ'ילה לברזיל 4:1, והודחה מהטורניר.

### מונדיאל 2010

צ'ילה העפילה למונדיאל 2010 ופתחה את משחקיה בשלב הבתים בניצחון 0-1 על הונדורס. היה זה הניצחון הראשון של צ'ילה במונדיאל מאז 1962 ולאחר 13 משחקים רצופים ללא ניצחון במסגרת המונדיאל. במשחקה השני ניצחה צ'ילה את שווייץ 0-1 ובמשחקה האחרון בשלב הבתים הפסידה לספרד, אלופת אירופה והאלופה שבדרך, 2-1. במשחק המקביל בבית סיימה שווייץ בתיקו 0-0 עם הונדורס (כאשר ניצחון בהפרש שני שערים היה מעלה את שווייץ לשמינית הגמר) ובכך העפילה צ'ילה לשמינית הגמר מהמקום השני בבית. בשמינית הגמר שוב הפסידה צ'ילה לברזיל, בפעם השנייה ברציפות, 3-0.

### מונדיאל 2014

צ'ילה העפילה למונדיאל 2014 בפעם השנייה ברציפות. זו הייתה הפעם הראשונה מאז 1966 בה צ'ילה מעפילה לשני טורנירי גמר ברציפות. צ'ילה שובצה לבית קשה עם ספרד, אלופת העולם ואלופת אירופה, הולנד, סגנית אלופת העולם ואוסטרליה. במשחקה הראשון ניצחה צ'ילה 1-3 את אוסטרליה. בהמשך הפתיעה צ'ילה את ספרד 0-2 ובכך הבטיחה את העפלתה לשמינית הגמר. במשחקה האחרון בבית הפסידה צ'ילה להולנד 2-0 ובכך העפילה מהמקום השני בבית. בשלב שמינית הגמר הודחה צ'ילה בפעם השלישית ברציפות על ידי ברזיל לאחר שהמשחק ביניהן הסתיים בתיקו 1-1 וברזיל המארחת ניצחה 2-3 בבעיטות הכרעה מ-11 מטרים.

### קופה אמריקה 2015

צ'ילה אירחה את קופה אמריקה 2015 בפעם השביעית בתולדותיה. היא סיימה ראשונה בשלב הבתים אחרי ניצחון 0-2 על אקוודור, תיקו 3-3 עם מקסיקו וניצחון 0-5 על בוליביה. ברבע הגמר ניצחה צ'ילה את אורוגוואי 0-1 ובחצי הגמר ניצחה את פרו 1-2. במשחק הגמר התמודדה צ'ילה מול ארגנטינה, המועמדת לזכייה. המשחק הסתיים בתיקו 0-0 וצ'ילה ניצחה בבעיטות הכרעה מ-11 מטרים 1-4 וזכתה בקופה אמריקה לראשונה בתולדותיה. אדוארדו ורגאס היה מלך השערים בטורניר עם 4 שערים. ארתורו וידאל כבש 3 שערים וצ'ארלס ארנגיס כבש שני שערים. מאוריסיו איסלה, גארי מדל ואלכסיס סאנצ'ס הבקיעו שער אחד כ"א. קלאודיו בראבו נבחר לשוער המצטיין בטורניר ולנבחרת הטורניר. גארי מדל, מרסלו דיאז, ארתורו וידאל ואדוארדו ורגאס נבחרו אף הם לנבחרת הטורניר.

### קופה אמריקה 2016

את קופה אמריקה 2016, הטורניר המיוחד לציון 100 שנים לקופה אמריקה שנערך בארצות הברית, פתחה צ'ילה בהפסד לארגנטינה 2-1 במשחק ששיחזר את הגמר הקודם. בהמשך ניצחה צ'ילה את בוליביה 1-2 ואת פנמה 2-4 והעפילה לרבע הגמר מהמקום השני בבית. ברבע הגמר השוותה צ'ילה את ניצחון השיא בתולדותיה כאשר הביסה את מקסיקו 0-7, כאשר אדוארדו ורגאס כובש רביעייה, אדסון פוץ' כובש צמד ואלכסיס סאנצ'ס כובש שער נוסף. בחצי הגמר ניצחה צ'ילה את קולומביה 0-2 משערים מוקדמים של צ'ארלס ארנגיס וחוסה פדרו פואנסלידה. במשחק הגמר שוב פגשה צ'ילה את ארגנטינה ובדומה למשחק הגמר הקודם ביניהן שוב ארגנטינה הייתה המועמדת לנצח ושוב המשחק הסתיים בתיקו 0-0 וצ'ילה ניצחה בבעיטות הכרעה מ-11 מטרים 2-4.
בכך זכתה צ'ילה בקופה אמריקה בפעם השנייה ברציפות. אדוארדו ורגאס סיים כמלך השערים בטורניר עם 6 שערים. אלכסיס סאנצ'ז כבש 3 שערים. ארתורו וידאל, אדסון פוץ' וחוזה פדרו פוונזלידה הבקיעו שני שערים כל אחד. 7 שחקני צ'ילה נבחרו לנבחרת הטורניר ובכללם קלאודיו בראבו, שנבחר לשוער המצטיין בפעם השנייה ברציפות, המגינים מאוריסיו איסלה, גארי מדל וז'אן בוסז'ור, הקשרים ארתורו וידאל וצ'ארלס ארנגיס והחלוצים אדוארדו ורגאס ואלכסיס סאנצ'ז.

### גביע הקונפדרציות 2017

צ'ילה השתתפה לראשונה בתולדותיה בגביע הקונפדרציות 2017 כאלופת דרום אמריקה וסיימה במקום השני לאחר שהפסידה במשחק הגמר 1-0 לאלופת העולם גרמניה.

כל גביעי העולם
--------------

| שנה | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| אורוגוואיאורוגוואי 1930 | סיבוב ראשון | 3 | 2 | 0 | 1 | 5 | 3 |
| הממלכה האיטלקיתהממלכה האיטלקית 1934 | פרשה |
| צרפתצרפת 1938 |
| ברזילברזיל 1950 | סיבוב ראשון | 3 | 1 | 0 | 2 | 5 | 6 |
| שווייץשווייץ 1954 | לא העפילה |
| שוודיהשוודיה 1958 |
| צ'ילהצ'ילה 1962 | מקום שלישי | 6 | 4 | 0 | 2 | 10 | 8 |
| אנגליהאנגליה 1966 | סיבוב ראשון | 3 | 0 | 1 | 2 | 2 | 5 |
| מקסיקומקסיקו 1970 | לא העפילה |
| גרמניהגרמניה 1974 | סיבוב ראשון | 3 | 0 | 2 | 1 | 1 | 2 |
| ארגנטינהארגנטינה 1978 | לא העפילה |
| ספרדספרד 1982 | סיבוב ראשון | 3 | 0 | 0 | 3 | 3 | 8 |
| מקסיקומקסיקו 1986 | לא העפילה |
| איטליהאיטליה 1990 | הושעתה |
| ארצות הבריתארצות הברית 1994 |
| צרפתצרפת 1998 | שמינית גמר | 4 | 0 | 3 | 1 | 5 | 8 |
| קוריאה הדרומיתקוריאה הדרומית יפןיפן 2002 | לא העפילה |
| גרמניהגרמניה 2006 |
| דרום אפריקהדרום אפריקה 2010 | שמינית גמר | 4 | 2 | 0 | 2 | 3 | 5 |
| ברזילברזיל 2014 | שמינית גמר | 4 | 2 | 1 | 1 | 6 | 4 |
| רוסיהרוסיה 2018 | לא העפילה |
| קטר (מדינה)קטר (מדינה) 2022 |
| ארצות הבריתארצות הברית מקסיקומקסיקו קנדהקנדה 2026 |  |  |  |  |  |  |
| **סה"כ** | 9/22 | 33 | 11 | 7 | 15 | 40 | 49 |

* משחקי תיקו כוללים גם משחקים שהוכרעו בבעיטות הכרעה

קופה אמריקה
-----------

| שנה | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- |
| ארגנטינהארגנטינה 1916 | מקום רביעי | 3 | 0 | 1 | 2 | 2 | 11 |
| אורוגוואיאורוגוואי 1917 | מקום רביעי | 3 | 0 | 0 | 3 | 0 | 10 |
| ברזילברזיל 1919 | מקום רביעי | 3 | 0 | 0 | 3 | 1 | 12 |
| צ'ילהצ'ילה 1920 | מקום רביעי | 3 | 0 | 1 | 2 | 2 | 4 |
| ארגנטינהארגנטינה 1921 | פרשה |
| ברזילברזיל 1922 | מקום חמישי | 4 | 0 | 1 | 3 | 1 | 10 |
| אורוגוואיאורוגוואי 1923 | פרשה |
| אורוגוואיאורוגוואי 1924 | מקום רביעי | 3 | 0 | 0 | 3 | 1 | 10 |
| ארגנטינהארגנטינה 1925 | פרשה |
| צ'ילהצ'ילה 1926 | מקום שלישי | 4 | 2 | 1 | 1 | 14 | 6 |
| פרופרו 1927 | פרשה |
| ארגנטינהארגנטינה 1929 | לא השתתפה |
| פרופרו 1935 | מקום רביעי | 3 | 0 | 0 | 3 | 2 | 7 |
| ארגנטינהארגנטינה 1937 | מקום חמישי | 5 | 1 | 1 | 3 | 12 | 13 |
| פרופרו 1939 | מקום רביעי | 4 | 1 | 0 | 3 | 8 | 12 |
| צ'ילהצ'ילה 1941 | מקום שלישי | 4 | 2 | 0 | 2 | 6 | 3 |
| אורוגוואיאורוגוואי 1942 | מקום שישי | 6 | 1 | 1 | 4 | 4 | 15 |
| צ'ילהצ'ילה 1945 | מקום שלישי | 6 | 4 | 1 | 1 | 15 | 5 |
| ארגנטינהארגנטינה 1946 | מקום חמישי | 5 | 2 | 0 | 3 | 8 | 11 |
| אקוודוראקוודור 1947 | מקום רביעי | 7 | 4 | 1 | 2 | 14 | 13 |
| ברזילברזיל 1949 | מקום חמישי | 7 | 2 | 1 | 4 | 10 | 14 |
| פרופרו 1953 | מקום רביעי | 6 | 3 | 1 | 2 | 10 | 10 |
| צ'ילהצ'ילה 1955 | מקום שני | 5 | 3 | 1 | 1 | 19 | 8 |
| אורוגוואיאורוגוואי 1956 | מקום שני | 5 | 3 | 0 | 2 | 11 | 8 |
| פרופרו 1957 | מקום שישי | 6 | 1 | 1 | 4 | 9 | 17 |
| ארגנטינהארגנטינה 1959 | מקום חמישי | 6 | 2 | 1 | 3 | 9 | 14 |
| אקוודוראקוודור 1959 | לא השתתפה |
| בוליביהבוליביה 1963 |
| אורוגוואיאורוגוואי 1967 | מקום שלישי | 5 | 2 | 2 | 1 | 8 | 6 |
| 1975 | סיבוב ראשון | 4 | 1 | 1 | 2 | 7 | 6 |
| 1979 | מקום שני | 9 | 4 | 3 | 2 | 13 | 6 |
| 1983 | סיבוב ראשון | 4 | 2 | 1 | 1 | 8 | 2 |
| ארגנטינהארגנטינה 1987 | מקום שני | 4 | 3 | 0 | 1 | 9 | 3 |
| ברזילברזיל 1989 | סיבוב ראשון | 4 | 2 | 0 | 2 | 7 | 5 |
| צ'ילהצ'ילה 1991 | מקום שלישי | 7 | 3 | 2 | 2 | 11 | 6 |
| אקוודוראקוודור 1993 | סיבוב ראשון | 3 | 1 | 0 | 2 | 3 | 4 |
| אורוגוואיאורוגוואי 1995 | סיבוב ראשון | 3 | 0 | 1 | 2 | 3 | 8 |
| בוליביהבוליביה 1997 | סיבוב ראשון | 3 | 0 | 0 | 3 | 1 | 5 |
| פרגוואיפרגוואי 1999 | מקום רביעי | 6 | 2 | 1 | 3 | 8 | 7 |
| קולומביהקולומביה 2001 | רבע גמר | 4 | 2 | 0 | 2 | 5 | 5 |
| פרופרו 2004 | סיבוב ראשון | 3 | 0 | 1 | 2 | 2 | 4 |
| ונצואלהונצואלה 2007 | רבע גמר | 4 | 1 | 1 | 2 | 4 | 11 |
| ארגנטינהארגנטינה 2011 | רבע גמר | 4 | 2 | 1 | 1 | 5 | 4 |
| צ'ילהצ'ילה 2015 | **מקום ראשון** | 6 | 4 | 2 | 0 | 13 | 4 |
| ארצות הבריתארצות הברית 2016 | **מקום ראשון** | 6 | 4 | 1 | 1 | 16 | 5 |
| ברזילברזיל 2019 | מקום רביעי | 6 | 2 | 1 | 3 | 7 | 7 |
| ברזילברזיל 2021 | רבע גמר | 5 | 1 | 2 | 2 | 3 | 5 |
| ארצות הבריתארצות הברית 2024 | העפילה |  |  |  |  |  |  |
| **סה"כ** | 40/47 | 188 | 67 | 33 | 88 | 291 | 316 |

* משחקי תיקו כוללים גם משחקים שהוכרעו בבעיטות הכרעה

גביע הקונפדרציות
----------------

| שנה | השתתפה בתור | סיבוב | משחקים | ניצחונות | תיקו\* | הפסדים | שערי זכות | שערי חובה |
| --- | --- | --- | --- | --- | --- | --- | --- | --- |
| ערב הסעודיתערב הסעודית 1992 | לא העפילה |
| ערב הסעודיתערב הסעודית 1995 |
| ערב הסעודיתערב הסעודית 1997 |
| מקסיקומקסיקו 1999 |
| קוריאה הדרומיתקוריאה הדרומית יפןיפן 2001 |
| צרפתצרפת 2003 |
| גרמניהגרמניה 2005 |
| דרום אפריקהדרום אפריקה 2009 |
| ברזילברזיל 2013 |
| רוסיהרוסיה 2017 | זוכת קופה אמריקה 2016 | מקום שני | 5 | 1 | 3 | 1 | 4 | 3 |
| **סה"כ** |  | 1/10 | 5 | 1 | 3 | 1 | 4 | 3 |

* משחקי תיקו כוללים גם משחקים שהוכרעו בבעיטות הכרעה

סגל הנבחרת
----------

נתונים מעודכנים ל-21 במרץ

| מס' | עמדה | שם | תאריך לידה | הופעות | שערים | מועדון |
| --- | --- | --- | --- | --- | --- | --- |
| 1 | שוער | קלאודיו בראבו | 13 באפריל 1983 | 144 | 0 | ספרדספרד ריאל בטיס |
| 23 | שוער | בריאן קורטס | 3 בנובמבר 1995 | 16 | 0 | צ'ילהצ'ילה קולו קולו |
| 12 | שוער | גבריאל אריאס | 13 בספטמבר 1987 | 15 | 0 | ארגנטינהארגנטינה ראסינג קלוב |
|  |
|  | הגנה | איגור ליצ’נובסקי | 7 במרץ 1994 | 7 | 0 | מקסיקומקסיקו קלוב אמריקה |
| 3 | הגנה | גיירמו מריפן | 6 במאי 1994 | 40 | 2 | צרפתצרפת מונקו |
|  | הגנה | פאולו דיאס | 25 באוגוסט 1994 | 39 | 0 | ארגנטינהארגנטינה ריבר פלייט |
|  | הגנה | פרנסיסקו סיארלטה | 6 במאי 1997 | 15 | 0 | אנגליהאנגליה ווטפורד |
|  | הגנה | גבריאל סואזו | 9 באוגוסט 1997 | 13 | 0 | צ'ילהצ'ילה קולו-קולו |
|  | הגנה | חואן דלגאדו | 5 במרץ 1993 | 9 | 1 | פורטוגלפורטוגל פאסוס די פריירה |
|  | הגנה | אלכס איבקאצ'ה | 11 בינואר 1999 | 2 | 0 | צ'ילהצ'ילה אברטון דה ויניה דל מאר |
|  | הגנה | גיירמו סוטו | 19 בינואר 1994 | 1 | 0 | ארגנטינהארגנטינה הורקאן |
|  |
|  | קשר | ארתורו וידאל | 22 במאי 1987 | 137 | 33 | ברזילברזיל פלמנגו |
|  | קשר | מרסלינו נונייס | 1 במרץ 2000 | 14 | 1 | אנגליהאנגליה נוריץ' סיטי |
|  | קשר | אסטבן פאבס | 1 במאי 1990 | 11 | 0 | צ'ילהצ'ילה קולו-קולו |
|  | קשר | פליפה מנדס | 23 בספטמבר 1999 | 6 | 0 | רוסיהרוסיה צסק"א מוסקבה |
|  | קשר | דריו אוסוריו | 24 בינואר 2004 | 3 | 0 | צ'ילהצ'ילה אוניברסידד דה צ'ילה |
|  | קשר | ויליאמס אלארקון | 29 בנובמבר 2000 | 2 | 0 | צ'ילהצ'ילה אוניון לה קלארה |
|  | קשר | לוקאס אסאדי | 8 בינואר 2004 | 1 | 0 | צ'ילהצ'ילה אוניברסידד דה צ'ילה |
|  |
|  | חלוץ | אלכסיס סאנצ'ס | 19 בדצמבר 1988 | 152 | 50 | צרפתצרפת מרסיי |
|  | חלוץ | חואקין מונטסינוס | 7 בדצמבר 1995 | 11 | 0 | מקסיקומקסיקו טיחואנה |
|  | חלוץ | דייגו רוביו | 15 במאי 1993 | 11 | 0 | ארצות הבריתארצות הברית קולורדו ראפידס |
|  | חלוץ | דייגו ולנסיה | 14 בינואר 2000 | 9 | 0 | איטליהאיטליה סלרניטנה |
|  | חלוץ | מייקל פואנטס | 27 במאי 1998 | 1 | 0 | צ'ילהצ'ילה אאודקס איטליאנו |

שחקנים מפורסמים
---------------

* כריסטיאן אלברס
* מארק גונסאלס
* איבן זמוראנו
* מילובאן מירוסביץ'
* מרסלו סאלאס
* אליאס פיגרואה
* מתיאס פרננדס
* חורחה רובלדו
* אלכסיס סאנצ'ס
* ארתורו וידאל
* קלאודיו בראבו

שיאי שחקנים
-----------

נכון ל-21 בנובמבר 2023

שחקנים **מודגשים** הם שחקנים שעדיין פעילים בנבחרת.
### שיאני ההופעות

**גארי מדל** שיאן ההופעות (161) של נבחרת צילה בכל הזמנים.

| דירוג | שחקן | שנים בנבחרת | הופעות | שערים |
| --- | --- | --- | --- | --- |
| 1 | **גארי מדל** | **2007-הווה** | **161** | 7 |
| 2 | **אלכסיס סאנצ'ס** | **2006–הווה** | **159** | 50 |
| 3 | **קלאודיו בראבו** | **2004-הווה** | **145** | 0 |
| 4 | **ארתורו וידאל** | **2007–הווה** | **142** | 34 |
| 5 | מאוריסיו איסלה | 2022-2007 | **136** | 5 |
| 6 | גונסלו חארה | 2006–2019 | **115** | 3 |
| 7 | ז'אן בוסז'ור | 2004- 2021 | **109** | 6 |
| 8 | אדוארדו ורגאס | 2022-2009 | **106** | 40 |
| 9 | **צ'ארלס אראנגיס** | **2009–הווה** | **101** | 7 |
| 10 | לאונל סאנצ'ס | 1955–1968 | **85** | 24 |

**אלכסיס סאנצ'ס** מלך השערים (51) בנבחרת צ'ילה בכל הזמנים.
### מלכי השערים

| דירוג | שחקן | שנים בנבחרת | שערים | הופעות | ממוצע למשחק |
| --- | --- | --- | --- | --- | --- |
| 1 | **אלכסיס סאנצ'ס** | **2006–הווה** | **50** | 159 | 0.31 |
| 2 | אדוארדו ורגאס | 2022-2009 | **40** | 106 | 0.38 |
| 3 | מרסלו סאלאס | 1994–2007 | **37** | 70 | 0.53 |
| 4 | איוואן זמורנו | 1987–2001 | **34** | 69 | 0.49 |
| **ארתורו וידאל** | **2007–הווה** | 142 | 0.24 |
| 6 | קרלוס קאסלי | 1969–1985 | **29** | 49 | 0.59 |
| 7 | לאונל סאנצ'ס | 1955–1968 | **24** | 85 | 0.28 |
| 8 | חורחה ארוונה | 1983–1990 | **22** | 37 | 0.59 |
| 9 | הומברטו סואזו | 2005–2013 | **21** | 60 | 0.35 |
| 10 | חואן קרלוס לטלייה | 1979- 1989 | **18** | 57 | 0.32 |

קישורים חיצוניים
----------------

ויקישיתוף מדיה וקבצים בנושא **נבחרת צ'ילה בכדורגל** בוויקישיתוף
* 

* אתר האינטרנט הרשמי של נבחרת צ'ילה בכדורגל
* נבחרת צ'ילה בכדורגל, ברשת החברתית פייסבוק

* נבחרת צ'ילה בכדורגל, ברשת החברתית אקס (טוויטר)
* התאחדות הכדורגל של צ'ילה

הערות שוליים
------------

1. ↑  דירוג לנבחרות לאומיות לגברים באתר פיפ"א
2. 1 2  החל מאוגוסט 1993 - אז החל דירוג פיפ"א לנבחרות גברים בכלל

| נבחרות הכדורגל של אמריקה הדרומית (CONMEBOL) |
| --- |
| 

|  |
| --- |
| אורוגוואי • אקוודור • ארגנטינה • בוליביה • ברזיל • ונצואלה • פרגוואי • פרו • צ'ילה • קולומביה |

 |